Anita Knakkergaard (DF), 2007-10-12:
Jeg vil gerne takke ministeren for nordisk samarbejde for den skriftlige redegørelse vedrørende det nordiske samarbejde for året 2006-07.
Finland har haft formandskabet for Nordisk Ministerråd i 2007.
Finland har bl.a. haft særlig opmærksomhed på den nordlige dimension samt på Østersøens tilstand, afskaffelse af grænsehindringer mellem de nordiske lande, nordisk energipolitik og klima.
Temaet har været »Norden, vinderregion i globaliseringen«.
Dette tema har dannet baggrund for dagsordenen i det nordiske samarbejde.
De nordiske statsministre har i juni på deres sommermøde vedtaget en ny dagsorden for det nordiske samarbejde: »Mulighedernes Norden, svaret på globaliseringens udfordringer«.
Af en erklæring fremgår konkrete tiltag om en fællesnordisk tilgang til globaliseringen.
Her skal kort nævnes forskning, innovation, markedsføring af Norden i et nordisk globaliseringsforum, styrket energi- og klimasamarbejde og en stærkere indsats for at ophæve grænsehindringer.
Finansieringen er i budgettet sat til 60 mio. danske kroner.
Dansk Folkeparti ser frem til sessionen i Oslo, hvor vi bliver præsenteret for de konkrete forslag til udmøntningen.
I Dansk Folkeparti mener vi, at det især er meget vigtigt med et styrket energi- og klimasamarbejde.
Det samme gælder også for fælles forskning og innovation.
Men alt i alt ser vi frem til at arbejde med de konkrete tiltag.
Det glæder Dansk Folkeparti, at den lange kamp for at sikre Grønland og Færøerne en styrket position nu til dels er lykkedes, da der mellem samarbejdsministrene er opnået enighed om, at de selvstyrende områder får mulighed for at opnå fuldt medlemskab af de forskellige institutioner og organer på lige fod med andre lande.
De selvstyrende områder kan også varetage formandskabsfunktioner i nordiske institutioner og organer.
Samtidig får de nordiske parlamentarikere også ret til at stille skriftlige spørgsmål til de selvstyrende områders regeringer.
Vedrørende de kulturelle rammer er vi i Dansk Folkeparti positive over for, at fremtidens kultursamarbejde fra at være et samarbejde, der indtil nu har været en fast, sektorbaseret struktur med institutioner, der primært dækker de enkelte kunstområder, nu bliver et samarbejde i høj grad baseret på en fleksibel programvirksomhed med formålsbestemte, tidsafgrænsede programmer.
Vedrørende uddannelse og forskning har ministerrådet diskuteret udformningen af en ny strategi for 2008-2010.
Det overordnede perspektiv er globaliseringsprocessen.
Norden skal være foregangsregion for uddannelse og forskning.
Norden ønsker at tiltrække de bedst kvalificerede studerende og forskere og initiativer, der styrker de kortuddannedes muligheder på arbejdsmarkedet, at fremme den fælles forståelse af de nordiske sprog og at samarbejde om pædagogisk forskning.
Afskaffelse af grænsehindringer omfatter bl.a. syge- og førtidspensionen og det, at langtidssyge med arbejde i Danmark mister danske sygedagpenge, såfremt de bosætter sig i Sverige.
Under arbejdsmarkedsområdet har man set på muligheden for at fastholde og udbygge de nordiske velfærdssamfund, og i de kommende år vil man arbejde for at øge beskæftigelsesfrekvensen og omstillingsevnen for at kunne imødegå konsekvenserne af den demografiske udvikling.
Alt i alt gode tiltag, hvor de nordiske lande har fælles opgaver, der også skal løses i fællesskab.
Udviklingen i EU-samarbejdet og dets indflydelse på nordiske forhold drøftes regelmæssigt.
Bl.a. drøfter man nu en udveksling af erfaringer vedrørende effektivisering i den offentlige sektor.
Også på lovgivningsområdet er der sket nye tiltag.
Ved årsskiftet 2007/08 træder den nordiske arrestordre i kraft.
Konventionen indebærer, at der gennemføres en ny udleveringsordning mellem de nordiske lande.
Endvidere ser de nordiske rigspolitichefer nærmere på, om det er muligt at forstærke indsatsen mod internetrelaterede overgreb mod børn, hvilket vi håber på vil være muligt.
Finland har i 2007 lagt vægt på et tættere samarbejde med de baltiske lande.
Man har endvidere beskæftiget sig med udvikling af fællesnordiske kriterier for ernæringsmærkning og et fælles ernæringsmærke samtidig med en videreudvikling af det nordiske image som en region, der producerer kvalitetsvarer og fastholder et højt sikkerhedsniveau for fødevarerne.
Disse tiltag kan blive afgørende for eksport af nordiske fødevarer i globaliseringens tidsalder.
Der er igangsat nye initiativer i den nordiske energihandlingsplan.
Norden skal fungere som udstillingsvindue for vedvarende energi og energieffektivitet.
Vindenergiens rolle skal styrkes i det nordiske energimarked, og det samme gælder aktiviteter på biomasse- og biobrændselsområdet.
Alt vil blive igangsat under hensyn til bæredygtighedsaspekterne.
På klimaområdet arbejdes videre med udviklingen af CO2-kvotesystemet hvordan kvotepriser, elpriser og brændselspriser påvirker hinanden.
Man vil fremme den nordiske topforskning med fokus på innovationsfremme, klimaspørgsmål, energi og miljø samt velfærdsforskning og sundhed.
Jeg må gå ud fra, at det bl.a. kan henføres til den omfattende moderniserings- og effektiviseringsproces, der har været sat i gang.
Vi ønsker i Dansk Folkeparti, at det høje aktivitetsniveau fortsætter, og at synergieffekten i de nordiske lande bevares, hvor det selvfølgelig kan være til fælles gavn, som vi ser det her og nu.